Title: Matematiikan oppiminen
Course: Matematiikka ja sen soveltaminen, pakolliset osaamistavoitteet, 4 osp (hieman kesken) / Julkinen > Section: Infoa opintojaksosta

Jos matematiikka on sinulle vaikeaa, se tarkoittaa ainoastaan sitä, ettet ole vielä  oppinut jotakin.  Ja sen mikä on jäänyt oppimatta, voi aina oppia.

Miten matematiikan oppiminen eroaa muista aineista

Matematiikassa ei voi oppia uutta asiaa, jos sitä edeltävä osaaminen puuttuu. Siksi on tärkeää opiskella juuri oman tasoisilla tehtävillä.  Oman tasoisilla tehtävillä huomaat oppivasi ja saat onnistumisen kokemuksia, jolloin matemaattinen itsetuntosi vahvistuu.

Matematiikka ei ole nopeuslaji

- Kaikki uusi tieto matematiikassa perustuu vanhan tiedon pohjalle, joten pyri löytämään ne asiat ja käsitteet, jotka ovat sinulle vaikeita ja ymmärtämään ne.
- Käytä aikaa uuden käsitteen oppimiseen ja varmista opettajalta, että olet ymmärtänyt sen.
- Pyydä tarvittaessa opettajaa selittämään asia uudestaan ja/tai eri tavalla.
- Pyri harjoittelemaan itsellesi sopivan tasoisilla tehtävillä.
- Älä vertaa osaamistasi muiden osaamiseen, vaan keskity oppimaan omaan tahtiisi.
- Opeta vierustoveriasi, jos sinä osaat jotain, mitä hän ei. Silloin ainakin itse opit asian varmasti!​​

Matematiikka ei ole kaavoja ja mekaanisia laskumenetelmiä

- Kaavojen ja muistisääntöjen opettelu ilman ymmärrystä ei edistä matematiikan oppimista.
- Matematiikkaa oppii ymmärtämään vain lukemalla ja laskemalla. Matematiikan lukeminen on hidasta ja vaatii keskittymistä.
- Et voi ymmärtää uutta asiaa, jos sen oppimiseen tarvittavat esitiedot puuttuvat.
- Ymmärtäminen voi aluksi olla hyvin pinnallista, mutta syvenee sitkeän harjoittelun myötä.

Onnistuminen lisää onnistumista

- Pyri voittamaan matematiikka-ahdistuksesi esimerkiksi kertomalla siitä opettajalle, koska negatiiviset tunteet heikentävät oppimistasi.
- Pyydä opettajalta sopivan tasoisia tehtäviä, jotta saat itseluottamuksesi matematiikassa kasvamaan.
- Etsi itsellesi sopiva tyyli oppia matematiikkaa.
- Jos jokin tehtävä tuntuu liian vaikealta, hyppää sen yli ja yritä myöhemmin uudestaan.
- Anna itsellesi mahdollisuus!